《闻端叔有失子悲而庄复遭火焚作此寄之》
宋代·释德洪

一子被夺去，囷廪遭火焚。冷官寄僧舍，僮仆卧朝昏。

平生五色笔，落纸生烟云。文章竟何用，袖手声一吞。

东坡昔无恙，豪俊日填门。君如汗血驹，胆气终逸群。

坡今骑鱼去，众客亦缤纷。翩然淮海上，霜鬓此身存。

我亦识坡者，一见等弟昆。乃知水与乳，自然和不分。

心期营一笑，发君双颊温。那知堕机阱，面上馀唾痕。

我公佯瞌睡，嘲诮了不闻。遥知读此诗，拊手髯一掀。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。